**Informatīvais ziņojums**

**„Par papildu valsts budžeta saistību uzņemšanos Eiropas Savienības Grantu shēmas „Sākuma kapitāla instruments” ietvaros”**

Vides aizsardzības un reģionālās attīstības ministrija (turpmāk – VARAM) ir sagatavojusi informatīvo ziņojumu, lai tiktu pieņemts Ministru kabineta lēmums par iespēju uzņemties papildu valsts budžeta ilgtermiņa saistības Eiropas Savienības (turpmāk – ES) politikas instrumentu projektu īstenošanai.

Saskaņā ar ES Grantu shēmas „Sākuma kapitāla instruments” (Seed Money Facility) (turpmāk – Sākuma kapitāla instruments) komitejas 2016. gada 18. februāra lēmumu ir apstiprināts finansējums Sākuma kapitāla instrumenta projekta **S91** **„Baltijas ekspertu tīkls siltumnīcefekta gāzu (SEG) inventarizāciju, prognožu un politiku un pasākumu ziņošanas uzlabošanai”** *(Baltic Expert Network for Greenhouse Gas Inventory, Projections and PaMs Reporting - BENGGI)* (turpmāk – Projekts) īstenošanai ES Baltijas jūras stratēģijas (turpmāk – Stratēģija) ietvaros[[1]](#footnote-1).

Sākuma kapitāla instrumenta finansējuma mērķis ir veicināt projektu ideju izmantošanu projektu iesniegumu sagatavošanā, kas būtu gatavi iesniegšanai konkursos finansējuma saņemšanai. Piemēram, sākot ar 2014.gadu, šāda finansējuma pieejamība ir iekļauta Baltijas Jūras reģiona (turpmāk – BJR) programmā.

Projekta mērķis ir veidot ekspertu tīklu Baltijas valstīs, lai uzlabotu SEG inventarizāciju, prognožu un politiku un pasākumu ziņošanas kvalitāti Apvienoto Nāciju Organizācijas Vispārējās konvencijas par klimata pārmaiņām (turpmāk - *UNFCCC*) un ES ietvaros.

Projekta kopējās izmaksas ir 34 200 euro, no kuriem 29 070 euro tiks saņemti no Sākuma kapitāla instrumenta (līdzfinansējums 85% apmērā). Latvijas daļa projektā ir 15 000 euro, tai skaitā Sākuma kapitāla instrumenta finansējums 85 % jeb 12 750 *euro* un Latvijas līdzfinansējuma daļa 15% jeb 2 250 *euro*. Projekta ietvaros paredzēts avansa maksājums 50% apmērā no Sākuma kapitāla instrumenta finansējuma – 6 375 *euro*, Latvijas līdzfinansējums 2 250 *euro* apmērā, kā arī priekšfinansējums 6 375 *euro* apmērā, kas tiks atmaksāts valsts pamatbudžetā no Sākuma kapitāla instrumenta finansējuma pēc projekta aktivitāšu īstenošanas beigām. Attiecīgi Latvijas kopējās budžeta saistības uz projekta laiku ir 8 625,00 *euro*.

**1. Projekta sasaiste ar politikas dokumentiem un tiesību aktiem**

Saskaņā ar Eiropas Parlamenta un Padomes 2013. gada 17. decembra Regulas (ES) Nr. 1301/2013 (turpmāk – regula Nr. 1301/2013)[[2]](#footnote-2) 2. pantu, kā arī 7. pantu tiek veicināta ES reģionu attīstības līmeņu izlīdzināšana, uzmanību pievēršot arī ilgtspējīgas pilsētvides attīstībai.

**Regulā Nr. 1303/2013**[[3]](#footnote-3) **ietverti noteikumi attiecībā uz informāciju un publicitāti, informāciju par fondu izmantošanu, vadības un kontroles sistēmām, neatbilstībām, personas datiem, finanšu korekciju attiecībā uz papildināmības neievērošanu, datu elektronisku apmaiņu, finansēšanas vadības instrumentiem un darbības programmu atbilstību Eiropas teritoriālās sadarbības mērķim..**

Padomes 2006. gada 13. decembra Regula (EK, EURATOM) Nr. 1995/2006 (turpmāk – regula Nr. 1995/2006)[[4]](#footnote-4) reglamentē noteikumus par ES vispārējā budžeta sagatavošanu un izpildi, kā arī par pārskatu sagatavošanu un revīziju.

Eiropas Komisijas Viedās specializācijas stratēģija ir stratēģiska pieeja ekonomiskajai attīstībai, kas paredz atbalstu pētniecībai un inovācijām. Viedās specializācijas stratēģija paredz vīzijas izstrādi, konkurētspējas priekšrocību atrašanu, stratēģisku prioritāšu izvēli un tādas politikas izvēli, kas maksimāli atraisa reģiona uz zināšanām balstīto attīstības potenciālu. Eiropas struktūrfondi pētniecības un inovāciju jomā līdz 2020. gadam Latvijā tiks investēti saskaņā ar Viedās specializācijas stratēģiju.

Saskaņā ar 2006. gada 16. novembra ES Parlamenta rezolūciju, 2007. gada 14. decembrī Eiropadome aicināja EK izstrādāt Baltijas jūras stratēģiju. 2009. gada 10. jūnijā EK pieņēma paziņojumu par ES Stratēģiju BJR (turpmāk – Stratēģija) ar rīcības plānu tās īstenošanai. 2009. gada 26. oktobrī Eiropadomē ES valstu un valdību vadītāji pieņēma Stratēģiju un aicināja ieinteresētos partnerus iesaistīties tās īstenošanā.

Stratēģija ir pirmā ES iekšējā stratēģija Eiropas makroreģionam, kuras pamatā ir inovatīva un integrēta ilgtermiņa pieeja ES politiku īstenošanai BJR. Tai ir izvirzīti četri galvenie uzdevumi:

* veicināt vides ilgtspēju reģionā;
* kāpināt BJR ekonomisko izaugsmi un labklājību;
* sekmēt BJR pieejamību un pievilcību;
* vairot BJR drošību.

2012. gada pirmajā pusgadā Stratēģijas efektīvākai īstenošanai tika definēti trīs galvenie stratēģiskie mērķi:

* glābt jūru;
* apvienot reģionu;
* celt labklājību.

Stratēģija sniedz iespēju labāk koordinēt un izmantot BJR pieejamo ES finansējumu, kā arī reģionālo, nacionālo un starptautisko finanšu institūciju atbalstu kopīgu sadarbības projektu īstenošanai.

BJR 2007.-2013. gadā saņēma nozīmīgu atbalstu dažādu ES programmu un finanšu instrumentu ietvaros.

Lai nodrošinātu Stratēģijā izvirzīto mērķu sasniegšanu un veicinātu nozīmīgu projektu ar stratēģisko ietekmi sagatavošanu, ES BJR dalībvalstis un EK izveidoja jaunu finanšu instrumentu – Sākuma kapitāla instruments, 2013.‑2014. gadā tam novirzot daļu (1,3 no 2,5 milj. *euro*) no Eiropas Parlamenta Stratēģijai ikgadēji piešķirtā tehniskās palīdzības finansējuma.

Sākuma kapitāla instrumenta finansējumu var izmantot projektu iesniegumu sagatavošanas un partnerību veidošanas atbalstam vienā no Stratēģijas rīcības plāna prioritārajām jomām.

Kārtību, kādā budžeta iestādes var uzņemties papildu valsts budžeta ilgtermiņa saistības ES politikas instrumentu un pārējās ārvalstu finanšu palīdzības līdzfinansētos projektos un pasākumos, nosaka nacionālais regulējums.

Ministru kabineta 2010. gada 18. maija noteikumu Nr. 464[[5]](#footnote-5) 15. punkts nosaka, ka valsts budžeta līdzekļu pieprasījumu citu ES politiku instrumentu un pārējās ārvalstu finanšu palīdzības finansēta projekta, kā arī klimata pārmaiņu finanšu instrumenta projekta īstenošanai ministrija sagatavo un iesniedz Finanšu ministrijā (turpmāk – FM), ievērojot memoranda (līguma) nosacījumus.

Saskaņā ar likuma „Par budžetu un finanšu vadību” 24. panta trešo daļu budžeta iestādes var uzņemties papildu valsts budžeta ilgtermiņa saistības vienīgi ES politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

1. **Projekta apraksts**

Projekta vadošais partneris ir VARAM. Projekta partneri ir Lietuvas Vides ministrija (*Lietuvos Respublikos Aplinkos Ministerija*) un Igaunijas Vides ministrija (*Keskkonnaministeerium*).

Projektā ir paredzēta pieredzes un zināšanu apmaiņa starp Baltijas valstu un Skandināvijas valstu ekspertiem, lai uzlabotu atbildīgo ekspertu zināšanas par SEG emisiju uzskaiti un ziņošanu, kā arī gūtu nepieciešamās zināšanas par SEG emisiju ekspertu tīkla izveidošanu. Baltijas valstu līdzīgie klimatiskie un ģeogrāfiskie apstākļi, kā arī līdzīgā ekonomiskā, sociālā un politiskā situācija nosaka nepieciešamību Lietuvai, Latvijai un Igaunijai sadarboties klimata jautājumu risināšanā.

**Plānotās aktivitātes**

Plānotas šādas projekta aktivitātes:

1. Pētījums par esošo situāciju BJR valstīs saistībā ar SEG inventarizāciju un ziņošanu par politikām, pasākumiem un prognozēm *UNFCCC* un EK;
2. Divu semināru organizēšana sadarbībā ar Skandināvijas valstu ekspertiem par ekspertu tīkla izveidi Baltijas valstīs;
3. Paraugseminārs (*showcase*) starp Baltijas valstu SEG inventarizācijas, prognožu un politikas ekspertiem (sagatavoto SEG inventarizācijas, prognožu un citu ziņojumu analīze);
4. Informācijas apkopošana par potenciālajiem finanšu avotiem un galvenā projekta plāna izstrāde (ieskaitot darba un budžeta plānu).

Projekts ir nozīmīgs ieguldījums SEG emisiju/piesaistes ziņošanas un prognozēšanas sistēmas attīstībai Baltijas valstīs, nodrošinot augstāku ziņoto datu kvalitāti un ticamību. Augstākas kvalitātes dati ir nepieciešami, lai nodrošinātu atbilstošāku rīcībpolitiku un plānotu efektīvākus pasākumus. Baltijas valstīs ir līdzīgi klimatiskie un dabas apstākļi, kas nozīmē arī līdzīgus ziņojamos datus, emisiju faktorus, pieņēmumus un metodoloģijas. Savstarpēja sadarbība ne tikai palīdzēs pieredzes un zināšanu apmaiņā, bet arī palielinās institūciju kapacitāti, ļaujot ātrāk un kvalitatīvāk apstrādāt datus un sagatavot SEG inventarizācijas, prognozes un ziņojumus.

Saskaņā ar *UNFCCC* lēmumiem: 24/CP.19, 15/CMP.1, 3/CP.5, 18/CP.8, 13/CP.9, 14/CP.11, 15/CP.17 un ES Parlamenta un Padomes regulu 525/2013[[6]](#footnote-6) dalībvalstīm ir jāsniedz šādi ziņojumi:

* Ikgadējie – nacionālās SEG inventarizācijas ziņojumi;
* Divgadu – progresa ziņojumi par saistību izpildi, ziņojums par politikām;
* Četrgadu – nacionālā komunikācija.

Šo ziņojumu sagatavošana ir komplekss pasākums, kas ietver koordināciju starp vairākām valsts institūcijām un pētnieciskajiem institūtiem. Līdzīga situācija ir arī kaimiņvalstīs, kur vides ministrijas sadarbojas ar dažādiem pētnieciskajiem centriem un ekspertiem, lai apkopotu nepieciešamos datus un veidotu augstāk minētos ziņojumus. Projekta ietvaros tiks veicināta sadarbība starp dažādu valstu SEG inventarizācijas un prognožu ekspertiem, lai apmainītos ar esošajām zināšanām, pieredzi un idejām, tādā veidā uzlabojot ziņoto datu kvalitāti.

Sākuma kapitāla instrumenta projekta ietvaros tiktu izveidots potenciālais sadarbības platformas modelis, ko tālāk ir plānots paplašināt (gan ar partneriem, gan aktivitātēm) galvenā projekta ietvaros (ja tiks apstiprināts), ieviešot un finansējot regulāras tikšanās starp SEG inventarizācijas un prognožu ekspertiem.

**Projekta ieviešana**

Projekta īstenošana paredzēta no 2016.gada 1.aprīļa līdz 2017.gada 31.martam (ņemot vērā līgumslēgšanas un projekta nobeigšanas fāzi, kopējais projekta ilgums ir paredzēts no 2016.gada 19.februāra līdz 2017.gada 30.aprīlim).

**Projekta ilgtspēja**

Pēc Sākuma kapitāla instrumenta Projekta īstenošanas ir plānots izstrādāt projekta iesniegumu piemēram, Eiropas ekonomikas zonas un Norvēģijas finanšu instrumentam vai *Interreg* BJR programmai. Sākuma kapitāla instrumenta ietvaros tiek finansēta tikai projekta plāna izstrāde un projekta partnerības veidošana ar mērķi pēc Sākuma kapitāla instrumenta Projekta pabeigšanas izveidot projekta iesniegumu kādai no atvērtajām ES pilna apmēra projektu programmām.

1. **Nepieciešamais finansējums**

Vadošajam partnerim no Latvijas – VARAM – nepieciešamais kopējais finansējums Projekta ieviešanai ir 15 000,00 *euro*. Latvijas partnera finansējuma kopsavilkums, *euro*, norādīts zemāk 1.tabulā.

1.tabula

| *Projekta nosaukums* | *Finansē-juma saņēmējs* | *Projekta kopējais finansējums1* | *ES finansējums 85%* | *Latvijas līdzfinansējums 15%* |
| --- | --- | --- | --- | --- |
| S91 „Baltijas ekspertu tīkls siltumnīcefekta gāzu (SEG) inventarizāciju, prognožu un politiku un pasākumu ziņošanas uzlabošanai” (*Baltic Expert Network for Greenhouse Gas Inventory, Projections and PaMs Reporting* - BENGGI) | VARAM | 15 000,00 | 12 750,00 | 2 250,00 |
| **KOPĀ** |  | 15 000,00 | 12 750,00 | 2 250,00 |

Projekta īstenošanai, atbilstoši noslēgtajam Granta līgumam par projektu ieviešanu:

1. Projekta vadošais partneris var prasīt avansa maksājumu 50% apmērā no Granta līguma 2.sadaļas 1.punktā norādītā Sākuma kapitāla instrumenta finansējuma pēc tam, kad Granta līgumu ir parakstījuši vadošais partneris un Šlēsvigas-Holšteinas Investīciju banka. Avansa maksājums tiek veikts vadošajam partnerim saskaņā ar Sākuma kapitāla instrumentarokasgrāmatas (*manual*) nosacījumiem;
2. Projekta vadošais partneris projekta partneriem veic avansa maksājumu 50% apmērā no piešķirtā finansējuma. Paredzams, ka 2016. gadā Projekta ietvaros tiks saņemts avanss 14 535,00 *euro* apmērā, tajā skaitā VARAM daļa 6 375,00 *euro*;
3. Izmaiņas pieejamajā finansējumā no EK puses ļauj ieviešanas fāzē apgūt tikai 93% no paredzētā finansējuma. Tiklīdz tiek izlietoti 93% finansējuma ir jāziņo Šlēsvigas-Holšteinas Investīciju bankai, kas pārbaudīs atlikušā finansējuma pieejamību.
4. Projekta vadošais partneris ir tiesīgs pieprasīt galīgo maksājumu pēc Projekta īstenošanas gala atskaites (dokumenti un atskaites, kas atbilst Sākuma kapitāla instrumentarokasgrāmatas nosacījumiem) iesniegšanas Šlēsvigas-Holšteinas Investīciju bankai līdz 2017.gada 30.aprīlim. Gala atskaite vadošajam partnerim jāiesniedz mēneša laikā pēc Projekta aktivitāšu īstenošanas beigām (31.03.2017.). Galīgais maksājums tiek veikts pēc gala atskaites apstiprināšanas. Vadošais partneris, saņemot galīgo maksājumu, veic maksājumus Projekta partneriem, atbilstoši izdevumus apliecinošiem dokumentiem.

Lai uzsāktu un nodrošinātu sekmīgu Projekta aktivitāšu īstenošanu, VARAM ir jāuzņemas papildus valsts budžeta saistības 8 625,00 *euro* apmērā, tajā skaitā 6 375,00 *euro* ES priekšfinansējums un 2 250,00 *euro* valsts budžeta līdzfinansējums. Nepieciešamā finansējuma sadalījums pa gadiem ir šāds: 2016. gadam – 6 500,00 *euro* un 2017. gadam – 2 125,00 *euro* (skatīt 2.tabulu). Atbilstoši MK 2012. gada 31. jūlija noteikumu Nr. 523 „Noteikumi par budžeta pieprasījumu izstrādāšanas un iesniegšanas pamatprincipiem” 34.3.punktam ministrija var uzņemties jaunas valsts budžeta ilgtermiņa saistības maksājumiem starptautiskajās institūcijās un programmās tikai ar Ministru kabineta lēmumu.

Finansējums Projekta īstenošanai tiks plānots VARAM budžeta programmā kods 70.00.00 “ Citu Eiropas Savienības politiku instrumentu projektu un pasākumu īstenošana”.

2.tabula

| *Projekta nosaukums* | *Finansē-juma saņēmējs* | *2016. gads, priekšfinansējums Granta ietvaros* | *Līdzfinansējums* | | | | *Priekšfinansējums* | | *Projekta finansē-jums kopā* |
| --- | --- | --- | --- | --- | --- | --- | --- | --- | --- |
| *2016. gads* | | *2017. gads* | *2016. gads* | | *2017. gads* |
| S91 „Baltijas ekspertu tīkls siltumnīcefekta gāzu (SEG) inventarizāciju, prognožu un politiku un pasākumu ziņošanas uzlabošanai” (*Baltic Expert Network for Greenhouse Gas Inventory, Projections and PaMs Reporting* - BENGGI) | VARAM | 6 375,00 | 1695,80 | | 554,20 | | 4804,20 | 1570,80 | 15 000,00 |
| **Kopā** |  | **6 375,00** | **1695,80** | **554,20** | | | **4804,20** | **1570,80** | **15 000,00** |

Atbilstoši projektu ieviešanas – pabeigšanas termiņiem 2017. gadā no Projekta vadošā partnera tiks ieskaitītas atmaksas par Sākuma kapitāla ietvaros apstiprinātā un īstenotā Projekta veiktajiem izdevumiem no piešķirtā priekšfinansējuma 6 375,00 *euro* apmērā, kurš tālāk tiks pārskaitīts valsts pamatbudžetā.

**4. Turpmākā rīcība**

Sākuma kapitāla instrumenta piesaistīšana Projekta īstenošanai ir būtisks atbalsts ierobežota valsts budžeta finansējuma apstākļos. Valsts budžeta līdzfinansējums ir nepieciešams ES līdzfinansējuma saņemšanas nodrošināšanai Projekta īstenošanai. Lai īstenotu projekta iesniegumā norādītos mērķus un īstenotu Projekta aktivitātes nepieciešams:

1. atļaut VARAM uzņemties papildu valsts budžeta saistības Sākuma kapitāla instruments ietvaros apstiprinātā Projekta īstenošanas finansēšanai 8 625,00 *euro* apmērā, tajā skaitā 6 375,00 *euro* ES priekšfinansējums un 2 250,00 *euro* valsts budžeta līdzfinansējums. Nepieciešamā finansējuma sadalījums pa gadiem ir šāds: 2016. gadam – 6 500,00 *euro* un 2017. gadam – 2 125,00 *euro*.
2. uzdot VARAM normatīvajos aktos noteiktajā kārtībā pieprasīt finansējumu no valsts pamatbudžeta programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”, kā arī uzdot nodrošināt, ka 2017. gadā valsts pamatbudžetā tiek ieskaitītas atmaksas par EK atbalstītā pasākuma ieviešanu.

Informācija par Projektam nepieciešamo finansējumu atspoguļota, noapaļojot līdz pilnam *euro*.

Papildu finansējums uzturēšanas un citiem ilgtspējas nodrošināšanas izdevumiem no valsts budžeta pamatfunkciju izdevumiem pēc projekta pabeigšanas nebūs nepieciešams.

Vides aizsardzības un reģionālās attīstības ministrs K. Gerhards

Vīza: valsts sekretārs R. Muciņš

10.06.2016 12:35

1942

G. Gudzuks

67026486,

[gustavs.gudzuks@varam.gov.lv](mailto:iveta.freiberga@varam.gov.lv)

1. Informācija par projektu pieejama Sākuma kapitāla instrumenta tīmekļa vietnē: <http://seed.eusbsr.eu/index.php/funding-decision-4th-round/s91-benggi> [↑](#footnote-ref-1)
2. Eiropas Parlamenta un Padomes 2013. gada 17. decembra Regula (ES) Nr. 1301/2013 par Eiropas Reģionālās attīstības fondu un īpašiem noteikumiem attiecībā uz mērķi „Investīcijas izaugsmei un nodarbinātībai” un ar ko atceļ Regulu (EK) Nr. 1080/2006 [↑](#footnote-ref-2)
3. Eiropas Parlamenta un Padomes 2013.gada 17.decembra Regula (ES) Nr. 1303/2013 ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 [↑](#footnote-ref-3)
4. Padomes 2006. gada 13. decembra Regula (EK, EURATOM) Nr. 1995/2006, ar kuru groza Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam [↑](#footnote-ref-4)
5. Ministru kabineta 2010. gada 18. maija noteikumi Nr. 464 „Noteikumi par 74.resora „Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību ES politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” [↑](#footnote-ref-5)
6. ES Parlamenta un Padomes regulu Nr. 525/2013 par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai valstu un Savienības līmenī saistībā ar klimata pārmaiņām un par Lēmuma Nr. 280/2004/EK atcelšanu. [↑](#footnote-ref-6)